Shenyang

Historie

Shenyang betyr «byen nord for Shen-floden» med hentydning til beliggenheten ved elven Hun (tidligere kalt Shen). Her har arkeologer funnet tegn på menneskelig bosetting fra omkring 5.200 år før Kristus. Byen ble grunnlagt av en general omkring 300 f.Kr. under navnet Hou. Under Ming-dynastiet ble den etter forskjellige tilløp kalt Shenyang Zhongwi, og i 1625 flyttet den mandsjuriske leder Nurhaci sitt hovedkvarter til byen og omdøpte den offisielt til Shengjing eller på mandsju Mukden. På vei til å overta makten i Kina gjorde Qing-dynastiet kortvarig Shengjing til hovedstad, inntil Ming-dynastiets fall i 1644, hvoretter Qing-dynastiet overtok Beijing som landets samlede hovedstad. Shengjing bibeholdt tross tap av æren som hovedstad meget av sin prestisje med palasser med store skatter, samt graver for de tidlige Qing-regenter. I 1657 skiftet den navn til Fengtian.
I forbindelse med bygningen av en jernbane i Mandsjuria omkring år 1900 ble byen av strategisk betydning både økonomisk og militært, og den huset i en periode en russisk festning. Under den russisk-japanske krig i 1904–05 nådde en stor japansk hær i februar 1905 frem til Mukden, og slaget ved Mukden fant sted 20. februar – 10. mars med mer enn 400.000 soldater på hver side. Omkring hver fjerde mann falt under slaget, som japanerne vant. Slaget var avgjørende for utfallet av krigen, og Japan fikk makten i Mandsjuria i løpet av de påfølgende år. Mukden ble sete for en kinesisk visekonge, og i 1914 skiftet byen navn tilbake til det kinesiske Shenyang. 
I 1920-årene var byen hjemsted for den kinesiske krigsherren Chang Tso-lin, som i en periode hersket over en temmelig stor del av det nordlige Kina inntil sin død ved et attentat i 1928 i nærheten av Shenyang. Det var Chang som fikk fart på byens industrialisering da han tok initiativ til oppførelsen av en rekke fabrikker for produksjon av ammunisjon.
Den 18. september 1931 fant Mukden-hendelsen sted. Den dreide seg om sprengningen av et stykke av jernbanen, som var eid av et japansk firma. Sprengningen ble utført av japanske offiserer, men den japanske regjeringen ga kineserne skylden og fikk på den måten en foranledning til å ta kontrollen over Manchukuo, som de kalte et større stykke av Manchuria samt Mongolia. I Manchukuo-perioden het byen igjen Fengtian, men med Japans nederlag i andre verdenskrig skiftet byen navn tilbake til Shenyang. 
Det var sovjetiske styrker som i august 1945 inntog Shenyang, men de ble snart avløst av nasjonalistiske kinesiske styrker fra Kuomintang. Under den kinesiske borgerkrig i de følgende år holdt Kuomintang byen trass i stort kommunistisk press. I oktober 1948 måtte Kuomintang likevel gi seg der, og kommunistene inntok byen. Siden da har byens betydning som sentrum for tungindustri vært stor.

Luftfart

Shenyang Taoxian internasjonale lufthavn ligger i Taoxian storkommune i bydistriktet Dongling.

Jernbane

Shenyang er stoppested på den viktige jernbanelinen Jinghabanen som løper fra Beijing til Harbin via blant annet Tianjin, Tangshan, Shenyang og Changchun.
Hada-banen, en høyhastighetsbane åpnet i 2012, går også gjennom området fra Harbin til Dalian.

Vei

Kinas riksvei 101 ender opp i Shenyang. Den begynner i Beijing og fører via blant annet Chengde beneste vei til Shenyang.
Kinas riksvei 102 løper gjennom området. Den begynner i Beijing og fører gjennom provinsene Hebei, Liaoning, Jilin og Heilongjiang. Den er innom byene Qinhuangdao, Shenyang og Changchun underveis til Harbin.
Kinas riksvei 202 løper gjennom området. Den begynner i Heihe i provinsen Heilongjiang, passerer gjennom Harbin og Shenyang, og ender i Dalian ved Gulehavet.
Kinas riksvei 203 går fra Shenyang til Mingshui i Heilongjiang.
Kinas riksvei 304 løper gjennom området. Den begynner i Dandong i Liaoning og fører til Holingol i Indre Mongolia.